Polisiebeampte verkrag glo aan diensArgieffoto Die onafhanklike polisieondersoekdirektoraat (Opod) stel ondersoek in nadat ’n polisiebeampte daarvan beskuldig word dat hy die afgelope naweek ’n vrou in ’n polisievoertuig verkrag het terwyl hy aan diens was. Die beweerde verkragting het Saterdag in die omgewing van Umbumbulu in KwaZulu-Natal plaasgevind. Ndileka Cola, woordvoerder van Opod, het gesê polisiebeamptes het die betrokke dag op ŉ klagte gereageer waarby ŉ vrou betrokke was. Die polisiebeamptes het die vrou in hul polisievoertuig gelaai waarna hulle glo met haar rondgery het. Die polisiebeamptes het na bewering gedurende die rit omkoopgeld ingesamel. Hulle het egter in ŉ stadium die vrou alleen in die polisievoertuig agtergelaat en met hul terugkeer na die voertuig opgemerk het dat die omkoopgeld vermis word. Volgens Cola het die polisiebeamptes die vrou deursoek en die vermiste omkoopgeld is in haar besit gevind. Die betrokke polisiebeampte wat die polisievoertuig bestuur het, het sy kollegas later afgelaai waarna hy na bewering die vrou in die voertuig verkrag het.